ལ་ལས་དུས་རབས་བཅུ་གསུམ་པའི་ནང་ཨ་མྱེས་ལྷ་རྗེ་རེབ་གོང་དུ་ཕེབས་པ་ནས་བཟུང་རེབ་གོང་དུ་ས་སྐྱའི་གྲུབ་མཐའ་བྱུང་བར་འདོད་པ་ནི་ནོར་བ་སྟེ།ཨ་མྱེས་ལྷ་རྗེ་ནི་ད་ལྟའི་ལྷ་སའི་འདམ་གཞུང་ནས་སྐྱེས་ཤིང་།དགུང་ལོ་ཉི་ཤུ་ལྷག་གི་སྐབས་ས་སྐྱར་ཕེབས་ནས་གསོ་བ་རིག་པའི་གཞུང་ལ་སྦྱངས།དེ་ནས་ཕྱིས་སུ་ཁོང་ཕ་བུ་རྣམས་རེབ་གོང་དུ་ཕེབས་ནས་གནས་གཞི་བཟུང་སྟེ།སྐུ་ཚེ་གང་བོར་རེབ་གོང་ཕྱོགས་ཡར་མར་གྱི་ནད་པ་རྣམས་ལ་སྨན་བཅོས་བྱས་ཏེ་དུས་འདའ་བར་གྱུར་བ་ཞིག་ཡིན།ཨ་མྱེས་ལྷ་རྗེ་རེབ་གོང་དུ་ཕེབས་ནས་ས་སྐྱའི་གྲུབ་མཐའ་ཞིག་སྤེལ་བར་གསན་ཡིག་སོགས་ཀྱི་ལོ་རྒྱུས་དང་ཡིག་ཚགས་གང་དུའང་ཚིག་ཟུར་ཙམ་ཡང་མི་འདུག་པས།ལྷ་རྗེ་ཁོང་ནི་སྨན་པ་ཞིག་ཡིན་པ་ལས་གྲུབ་མཐའ་སྤེལ་མཁན་ཞིག་མ་ཡིན་པ་ནི་ཤིན་ཏུ་གསལ་བ་དང་།གལ་སྲིད་གྲུབ་མཐའ་སྤེལ་མཁན་ཞིག་ཡིན་དགོས་ཚེ་ཐོག་མར་རང་ཉིད་ཀྱིས་གྲུབ་མཐའ་དེ་དང་དེའི་བླ་མ་གོང་མ་རྣམས་ལས་བརྒྱུད་པའི་དབང་ལུང་མན་ངག་རྗེས་གནང་སོགས་ལེགས་པར་གསན་ཏེ་ངེས་པར་བྱས།དེ་ནས་ས་ཆ་ག་གེ་མོ་ཞིག་ཏུ་དགོན་སྡེ་སོགས་བཏབ་སྟེ་སློབ་མ་མང་ཉུང་སྣ་ཚོགས་བསྐྱངས་ནས།རང་གིས་སྔོན་གསན་པའི་བླ་མ་གོང་མ་རྣམས་ལས་བརྒྱུད་པའི་དབང་ལུང་མན་ངག་སོགས་གདུལ་བྱ་སློབ་མ་རྣམས་ལ་སྤེལ་བ་ཞིག་ཡིན་དགོས་པ་དང་།ལྷ་རྗེ་ཁོང་ལ་དེ་འདྲའི་ཆོས་ལུགས་ཀྱི་བརྒྱུད་པ་ཞིག་སྤེལ་བའི་ལོ་རྒྱུས་ནང་སོའི་ཡིག་ཚགས་སོགས་གང་ན་ཡང་མི་འདུག་གོ།ལྷ་རྗེ་ཁོང་གིས་ས་སྐྱ་ནས་ལོ་ངོ་འགར་གསོ་རིག་གི་གཞུང་ལ་སྦྱངས་པ་ལས་ས་སྐྱའི་གྲུབ་མཐའ་ལ་སྦྱངས་མེད་པ་ཡིན།ཁོང་ས་སྐྱ་ནས་ཕེབས་དུས་མགོན་པོ་གུར་ཆོས་སྐྱོང་དུ་བསྟེན་པའི་དགོས་པ་གཙོ་བོ་ཡང་རང་གི་སྐུ་ཚེའི་བདེ་སྡུག་གི་ཆེད་ཁོ་ན་ཡིན་པ་ལས་གྲུབ་མཐའ་ཞིག་སྤེལ་བའི་ཆེད་དུ་མ་ཡིན་ནོ།།མདོར་ན་མགོན་པོ་གུར་ཆོས་སྐྱོང་དུ་བསྟེན་པའི་གང་ཟག་ཞིག་ཡིན་ན་ས་སྐྱའི་གྲུབ་མཐའ་སྤེལ་མཁན་གྱི་གང་ཟག་ཞིག་ཡིན་པས་ཤིན་ཏུ་ནས་མ་ཁྱབ་པོ།།ལྷ་རྗེ་ཁོང་རེབ་གོང་དུ་ཕེབས་ནས་ཐ་ན་ཆོས་སྐྱོང་མགོན་པོ་གུར་གྱི་རྗེས་གནང་དང་ཆོ་ག་ཙམ་ཡང་རང་གི་བུ་དང་བུ་མོ་རྣམས་ལ་ཡང་གནང་མེད་པས།ཁོང་ནི་གྲུབ་མཐའ་སྤེལ་མཁན་ཞིག་མ་ཡིན་པ་ཤིན་ཏུ་གསལ་ལོ།།